RESOLUCIÓN do 18 de maio de 2009, da Dirección Xeral da Función Pública, pola que se fixa o procedemento, o lugar e o prazo de presentación de solicitudes para a concesión de axudas de acción social do ano 2008.
CONSELLERÍA DE FACENDA — III. OUTRAS DISPOSICIÓNS — 29/05/2009

Por acordo do Consello da Xunta de Galicia do 30 de decembro de 2008 aprobáronse os criterios de repartición do fondo de acción social da Xunta de Galicia para o exercicio económico do ano 2008.
Por resolución desta dirección xeral do 18 de maio de 2009 dispúxose a publicación dos ditos criterios.
Dando cumprimento ao disposto na norma xeral 3 (Solicitudes) dos criterios de repartición do fondo de acción social para o exercicio do ano 2008,
DISPOÑO:
Primeiro.-Solicitudes, lugares e prazos de presentación.
1. Os que estando incluídos no ámbito persoal da axuda desexen optar a ela deberán completar en liña a solicitude e anexos que como formulario electrónico se atoparán na páxina web:
http://www.xunta.es/dxfp/fas.htm. Posteriormente
, presentarán esa mesma solicitude impresa debidamente asinada, ante as correspondentes unidades de persoal.
Naqueles supostos en que dous suxeitos beneficiarios incluídos no ámbito de aplicación deste acordo teñan causa ou causantes comúns, soamente un deles poderá presentar solicitude.
2. Os solicitantes deben xuntar á petición, ademais dos documentos acreditativos da renda per cápita aqueles que se exixen en cada unha das axudas e xustificar mediante certificación os feitos que se aleguen.
Carecerán de validez os documentos achegados con emendas ou riscadas.
Todas as fotocopias que presenten os solicitantes, así como a documentación requirida das distintas axudas, deben ser lexibles e estar debidamente cotexadas.
O Servizo de Relacións Laborais poderá solicitar calquera outro tipo de documentación complementaria que considere necesaria.
3. O prazo para cubrir na web as solicitudes e para presentalas ante as unidades de persoal unha vez impresas comezará o día de publicación desta resolución e rematará o 10 de xuño de 2009.
4. As unidades de persoal deberán completar en liña os datos que figuran no espazo reservado para a certificación da unidade de persoal en todas as solicitudes.
Cando a axuda solicitada sexa fillos menores, estudos por fillos, estudos do traballador, gastos sanitarios e maiores a cargo deberán ademais comprobar, á vista da documentación achegada, a veracidade dos datos que figuran nas solicitudes e, de ser o caso, validalas.
Unha vez cumprido todo o anterior imprimirán a solicitude conformada, asinarana e selarana.
Será causa de denegación de toda solicitude que non veña certificada polas unidades seguintes de acordo co destino de cada traballador:
-Servizos centrais: secretario/a xeral, subdirector/a xeral ou xefes/as de servizo que teñan atribuídas funcións en materia de xestión de persoal das consellerías respectivas.
Se o solicitante é persoal funcionario ou laboral do Servizo Galego de Saúde: subdirector/a xeral ou xefe/a de servizo da División de Recursos Humanos e Desenvolvemento Profesional que teña atribuídas funcións en materia de persoal.
-Servizos periféricos: secretarios/as provinciais das delegacións territoriais, provinciais e comarcais ou funcionarios que teñan atribuídas funcións en materia de xestión de persoal das consellerías respectivas.
Se o solicitante é persoal con destino en centros educativos dependentes da Consellería de Educación e Ordenación Universitaria: directores/as e secretarios/as de centros.
Se o solicitante é persoal funcionario ou laboral do Servizo Galego de Saúde que preste os seus servizos nas direccións provinciais do organismo ou nos distintos hospitais ou centros de atención primaria: o/a secretario/a da dirección provincial do organismo ou o/a secretario/a da delegación da Consellería de Sanidade, dependendo do ámbito de dependencia funcional do interesado.
5. As solicitudes conformadas, unidas ao resto da documentación, entregaranas as unidades de persoal aos respectivos peticionarios ata o 30 de xuño de 2009.
Nas axudas cuxa validación corresponde ás unidades certificadoras (fillos menores, estudos por fillos, estudos do traballador, gastos sanitarios e maiores a cargo), a documentación orixinal comprobada polo validador non precisará ser remitida á Dirección Xeral da Función Pública mediante copia cotexada; será suficiente remitir copia simple.
Nas axudas por discapacitados e para adquisición de vivenda, os certificadores verificarán unicamente os datos persoais e profesionais e imprimirán a solicitude para remitir á Dirección Xeral da Función Pública. Nestas dúas axudas o solicitante si deberá presentar no rexistro a documentación xustificativa debidamente cotexada.
6. Os interesados presentarán as solicitudes conformadas polas unidades de persoal en calquera dos rexistros públicos, oficinas de correos e demais lugares establecidos no artigo 38 da Lei 30/1992, do 26 de novembro (BOE nº 285, do 27 de novembro) modificado pola Lei 4/1999 (BOE nº 12, do 14 de xaneiro). As solicitudes irán dirixidas á directora xeral da Función Pública, edificio administrativo de San Caetano, nº 1, 15771 Santiago de Compostela.
O prazo para presentar as solicitudes conformadas polas unidades de persoal rematará o día 10 de xullo de 2009.
Segundo.-Autorizacións á Administración para solicitar datos.
Os solicitante e os outros membros da familia cuxos ingresos son computables poderán prestar autorización para poder solicitar datos de carácter tributario ou económicos que fosen legalmente pertinentes á Axencia Estatal de Administración Tributaria relativos ao nivel de renda (IRPF). A autorización asinarase na folla que, para tal efecto, se xera ao mesmo tempo que a solicitude. Na medida en que, a través deste sistema, a Consellería de Presidencia, Administracións Públicas e Xustiza poida dispoñer das ditas informacións, non se lles exixirá aos interesados a achega individual de certificacións expedidas pola Axencia Estatal de Administración Tributaria, nin a presentación, en orixinal, copia ou certificación, das súas declaracións tributarias.
Contra esta resolución, que esgota a vía administrativa, poderase interpoñer recurso contencioso-administrativo ante o Xulgado do Contencioso-Administrativo de Santiago de Compostela, no prazo de dous meses que se contarán desde o día seguinte ao da súa publicación, de conformidade co disposto no artigo 8.2º a) e 14.2º da Lei 29/1988, do 13 de xullo, reguladora da xurisdición contencioso-administrativa. Igualmente con carácter previo e potestativo, poderase interpoñer recurso de reposición ante o director xeral da Función Pública, no prazo dun mes, que se contará desde o día seguinte ao da súa publicación, segundo o disposto nos artigos 116 e seguintes da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 18 de maio de 2009.
José María Barreiro Díaz
Director xeral da Función Pública